เงินบาทเปิด 31.31/35 บาทต่อดอลลาร์แนวโน้มแกว่งแคบ
เงินบาทเปิดตลาด 31.31/35 บาทต่อดอลลาร์แนวโน้มแกว่งแคบ ตลาดรอผลประชุมเฟดส่งสัญญาณดอกเบี้ย มองกรอบวันนี้ 31.25-31.40
18 มิ.ย. 2562

เงินบาทเปิดตลาด 31.31/35 บาทต่อดอลลาร์แนวโน้มแกว่งแคบ ตลาดรอผลประชุมเฟดส่งสัญญาณดอกเบี้ย มองกรอบวันนี้ 31.25-31.40
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.31/35 บาท/ดอลลาร์ จากเย็นวานนี้ ที่ปิดตลาดที่ระดับ 31.30 บาท/ดอลลาร์
เงินบาทเช้านี้อ่อนค่าเล็กน้อยจากในช่วงเย็นวาน ซึ่งน่าจะเป็นการอ่อนค่าจากการทำกำไรกลับของเงินบาท โดยคาดว่าวันนี้ เงินบาทจะเคลื่อนไหวไม่หวือหวามากนัก เพราะตลาดยังรอดูผลประชุมคณะกรรมการกำหนดนโยบายการเงินของธนาคารกลางสหรัฐ (FOMC) ซึ่งมีการประชุมในระหว่างวันที่ 18-19 มิ.ย.นี้ ว่าจะมีการส่งสัญญาณที่ชัดเจนในเรื่องการปรับลดอัตราดอกเบี้ยนโยบายสำหรับปีนี้อย่างไร
"วันนี้บาทคงเคลื่อนไหวไม่หวือหวามาก เพราะตลาดน่าจะรอดูผลประชุมเฟดก่อน ว่าจะส่งสัญญาณการลดดอกเบี้ยอย่างไร โดยตลาดคาดว่าเฟดน่าจะเริ่มลดดอกเบี้ยได้ในเดือนหน้า" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.25-31.40 บาท/ดอลลาร์